**“Хорин хоёр дугаар бааз” ХК-ны 2015 онд**

 **хийсэн гүйцэтгэсэн ажлын тайлан**

**Компанийн тухай ерөнхий мэдээ, түүний түүх**

Авто тээврийн “22-р БААЗ” ХК нь 1961 онд байгуулагдаж, Баян Зүрх дүүргийн нутаг дэвсгэр дээр үйл ажиллагаагаа явуулж ирсэн. Авто тээврийн “22-р БААЗ” нь 3-р 5 жилийн төлөвлөгөөний удирдамжийн дагуу улсын комиссын 1961 оны 12-р сарын 16-ны өдрийн 508-р тогтоол, Тээврийн холбооны Яамны сайдын 1962 оны 1-р сарын сарын 03-ны өдрийн 01 тоот тушаалаар Нийтийн ба ачаа тээврийн зориулалтаар Зил 164 маркийн 30 ачааны машинтай 40 ажилчин албан хаагчидтайгаар анх байгуулагдсан. Байгуулагдсанаасаа эхлэн хот хоорондийн ачаа тээвэр, улсын ургац хураалт зэрэгт идэвтэй оролцон төрийн дээд шагнал алтан гадас одон, засгийн газрын жуухаар 2 удаа, алтан медаль, яам, газруудын шагналыг 50 гаруй удаа хүртэж ирсэн алтан түүхтэй бааз юм.

**Компанийн үйл ажиллагаа**

Компани нь үйлдвэрлэл үйлчилгээ болон оффисийн зориулалтаар үл хөдлөх хөрөнгийн түрээсийн үйл ажиллагаа эрхэлдэг.

Хөдөлмөрийн харилцаа. Компанийн ажилчдын хувьд хөдөлмөр зарцуулалт харьцангуй бага. Өнөөгийн хөдөлмөрийн харилцааны байдал эерэг. Ажиллах хүчний шилжилт хөдөлгөөн салбарын дундажтай харьцуулахад хэвийн.

Барилга байгууламж, тоног төхөөрөмж Компани нь өөрийн газар, барилгаа түрээслүүлдэг. Бүх тоног төхөөрөмж, тавилга компанийн өөрийн өмч. Тоног төхөөрөмжийн чанарын байдал дунд.

Санхүүжилт Бэлэн мөнгөний үндсэн хэрэгцээгээ түрээсийн орлогоос бүрдүүлдэг. Эргэлтийн хөрөнгийн зарим хэрэгцээгээ зээлэх замаар хангадаг. Өнгөрсөн жил компани ихэнх байрандаа засвар хийсэн. Компани өнөөгийн байдлаар капиталын элэгдлээр солигдох хөрөнгөөс бусад хөрөнгө оруулалтийг цаашид төлөвлөөгүй байна.

**Компаний 2015 онд хийсэн ажлууд**

2000 оноос баазын хашаанд байх он удаан жил болсон 5 барилгыг өөрсдийн хүчээр засаж сэлбэн засварлаж ирсэн. Баазын хашаанд Нийтийн тээврийн оношлогоо, машин түр саатуулах 4-р төв, авто ломбард болон хувиараа хөдөлмөр эрхэлдэг иргэд аж ахуйн нэгжүүд түрээсийн гэрээ байгуулан хамтран ажиллаж байна.

2015 оны 7 сард авто тээврийн 90 жилийн ойг тохиолдуулан 146 ахмад тээвэрчдийг хүлээн авч Гачууртын амралтанд амраан, төрийн дээд одон медаль, 90 жилийн ойн медаль болон салбарын цол тэмдэгээр нийт 63 тээвэрчинг шагнаж урамшуулж, үе үеийн алдартнууд удирдлагууд, ахмадуудаа алдаршуулсан 160 ширхэг ном хэвлэн гаргаж бэлэглэсэн.

Цагаан сар, ахмадын баяраар давхардсан тоогоор 123 ахмад тээвэрчдээ хүлээн авч гарын бэлэг өгсөн.

Зун дулааны шугам хоолойг засах, хаалт солих, цэвэр усны хоолойг гагнах зэрэг урсгал засварыг хийж гүйцэтгэв.

Нийслэлийн МХГазрын барилгын улсын байгцаагчийн дүгнэлтээр он удаан жил ашиглагдсан цаашид ашиглах боломжгүй барилгын дүгнэлтүүдийг гарган, актлах ажлыг эхлүүлсэн.

Улс орны эдийн засаг нийгмийн хөгжил ард түмний амьдралын түвшний доройтол цахилгаан, ус, дулааны үнийн нэмэгдэлтэй холбоотой түрээслэгч нарын 50 хувь нь үйл ажиллагаа зогсоосон явдал нь тус компани ашиг орлогонд сөргөөр нөлөөлж алдагдалтай ажиллахад хүрээд байна.

Цаашид компаний өөрийн эзэмшлийн газар дээр барилга барих зураг төсөл гаргасан боловч улс орны эдийн засаг компаний санхүүгийн байдал, дэд бүтцээс шалтгаалан төсөл үндсэндээ зогсонги байдалдтай байна.

Тус компани нь 2015 онд 130,923,454 төгрөгийн орлоготой, 163,735,477 төгрөгийн зардалтай буюу 2015 онд 32,812,022 төгрөгийн алдагдалтай ажилласан байна.